钦定古今图书集成/明伦汇编/官常典/第535卷 > 张赫
## 钦定古今图书集成/明伦汇编/官常典/第535卷 > 张赫

按《明外史》本传：“赫，濠人。江淮大乱，团义兵以捍乡里，
嘉山缪把头招之不往。闻太祖起，率众来附，授千户，
以功进万户。从渡江，所至攻伐皆预。以功擢常春翼
元帅，守御常州。寻从击陈友谅于鄱阳湖，又从攻武
昌。已又从大将军伐张士诚，进围平江，诸将分门而
军，赫军阊门，士诚屡出兵突战，屡挫其锋。吴平，赐彩”
段表里。又从大军克庆元，并下温、台。洪武元年擢福
州卫都指挥副使，进本卫同知，复命署都指挥使司
事。是时倭寇出没海岛中，乘间辄薄岸剽掠，沿海居
民患苦之。帝数遣使赍诏书谕日本国王，“能臣则奉
表来庭，不臣敛兵自固，必欲为寇。”将克期命舟师飏
颿致讨。继又数绝日本贡使，然竟不得倭人要领。赫
在海上久，所捕卤不可胜计。最后追寇至琉球大洋，
与战，擒其魁十八人，斩首数十级，获倭船十馀艘，收
弓刀诸器械无算。帝伟赫功，遂命掌都指挥印。寻调
兴化卫。召还，擢大都督府佥事。会辽东漕运方艰，军
食后期，帝深以为虑。以赫久于海上，习海道曲折，因
命赫督海运事。久之，封航海侯，予世券。前后往来辽
东十二岁，凡督十运，劳勚备至，军中赖以无乏。病卒，
追封恩国公，谥《庄简》。